**Ahmet Haşim**

YOLLAR

Bir lâmba hüzniyle
Kısıldı altın ufuklarda akşamın güneşi;
Söndü göllerde aks-i girye-veşi
Gecenin âvdet-i sükûniyle..

Yollar
Ki gider kimsesiz, tehî, ebedî,
Yollar
Hep birer hatt-ı pür-sükût oldu
Akşamın sîne-i gubârında.
Onlar
Hangi bir belde-i hayâle gider,
Böyle sessiz ve kimsesiz şimdi?

Meftûr
Ve muhteriz yine bir nefha-i hayâl esiyor.

Bu nefha dalları bîtâb ü bî-mecâl uyutur.
Sonra eyler giyâhı nâlende,
Sonra âgûş-ı ufk içinde ölür...

Ey kalb!
Seni öldürmesin bu sâye-i şeb,
İşte bir dest-i sâhir ü mahfî
Sana nûr-ı nücûmu indirdi.

Kuruldu işte, mesâfât içinde, lâl-i mesâ
Bütün meâbid-i hiss ü meâbid-i hülyâ
Bütün meâbid-i meçhule-i ümîd-i beşer...

Gurûb içinde bir eşkâl-i bî-hudud-ı zeheb
Zücâc-ı san'at ü fikretle yükselirler hep;
Büyük denizlere benzer eteklerinde sükût,
Sükût-ı nâ-mütenâhî, sükût-ı nâ-mahdûd,
Sükût-ı afv u emel...

Bir el
Derîçelerde bir altın ziyâ yakıp indi,
Aktı âb-ı sükûta yıldızlar

Bütün sular zehebî lerzelerle işlendi.
Tâ öteden,
Şimdi zer gözleriyle tâ öteden,
Gam-ı ervâhı vecde da'vet eder
Bütün meâbid-i meçhule-i ümîd-i beşer,
Bütün meâbid-i vecdin soluk ilâheleri,
Birer birer iniyor, gözlerinde rüyalar,
Dudaklarında zîyâkâr u muhteriz titrer
Akşamın buse-i huzû’-eseri.

Soluk ve gölgeli sîmalarında reng-i mesâ
Nakşeder bir teheyyüc-i rüyâ:
Biri yorgun semâ-yı lâle bakar,
Biri bir gölge meşy ü gâşyile
Miyâh-ı râkideye samt u hâb içinde akar;

Biri bir erganûn-ı eb’âdı
Dinliyor gölgelerde ser-be-zemin,
Biri altın gözüyle, güyâ ki,
Sana ey kalb-i mübhem ü bâkî!
"Gel!" diyor.
Lâkin
İniyor
İşte leylin zalâm-ı bîdâdı...

Yollar
Ah, ey kimsesiz giden yollar!
Yolların ey sükût-ı hüzn-eseri!
Bu günün inmeden şeb-i kederi,
Meâbid-i emel ü histe sönmeden bu ziyâ.
Ölmeden onların ilâheleri,
Ah gitmez mi, kimsesiz, sessiz
Yollar,
Ah gitmez mi hatt-ı sâkitiniz...
Şimdi zer gözleriyle, tâ öteden,
Tâ öteden
Gam-ı ervâhı vecde dâvet eden
Uzak meâbid-i pür-nûr-ı vecd ü rüyâya
Ki câbecâ kapıyor bâb-ı vâ’dini sâye.

Mehmet Kaplan, *Şiir Tahlilleri 1. Tanzimat’tan Cumhuriyet’e*, İstanbul 200622 (1. baskı 1952), 138-140